b'\n_START_ARTICLE_\nPustinjska ma\xc4\x8dka\n_START_SECTION_\nOpis\n_START_PARAGRAPH_\nPustinjska ma\xc4\x8dka je relativno mala, zdepasta ma\xc4\x8dka s kratkim nogama, dugim repom i velikim, \xc5\xa1iljastim u\xc5\xa1ima. Duga je 39-57 centimetara, s duljinom repa od 23 do 31 centimetra. Tjelesna masa joj varira izme\xc4\x91u 1,4 i 3,4 kilograma._NEWLINE_Boja krzna je pje\xc5\xa1\xc4\x8dano-\xc5\xbeuta ve\xc4\x87im dijelom tijela, s blijedim mrljama koje nekad nisu previ\xc5\xa1e vidljive (vidljivije su kod afri\xc4\x8dkih podvrsta). Brada je bijela. Na nogama i repu su crne crte, a na licu su crvene crte koje se prote\xc5\xbeu od obraza do unutra\xc5\xa1njih kutova o\xc4\x8diju. Zimi krzno mo\xc5\xbee biti vrlo debelo, s dlakama duljine do 5,1 centimetara. O\xc4\x8di su krupne i zelenkasto-\xc5\xbeute boje, dok je nos crn._NEWLINE_Pustinjska ma\xc4\x8dka ima duge dlake me\xc4\x91u no\xc5\xbenim prstima, koje joj poma\xc5\xbeu kod hoda po vru\xc4\x87em pijesku. Kand\xc5\xbee na stra\xc5\xbenjim nogama su malene i tupe.\n_START_SECTION_\nRasprostranjenost i stani\xc5\xa1te\n_START_PARAGRAPH_\nPustinjska ma\xc4\x8dka prvenstveno \xc5\xbeivi u pje\xc5\xa1\xc4\x8danim i kamenitim pustinjama, te ima \xc5\xa1iroku rasprostranjenost u pustinjama sjeverne Afrike, te jugoisto\xc4\x8dne i sredi\xc5\xa1nje Azije. Preferira ravne i valovite terene sa siroma\xc5\xa1nom vegetacijom, gdje je relativno malo hrane. Mo\xc5\xbee pre\xc5\xbeivjeti u temperaturama raspona od -5\xc2\xb0C do 52\xc2\xb0C, povla\xc4\x8de\xc4\x87i se u jazbine tijekom nepovoljnih vremenskih uvjeta. Iako pije vodu kad je dostupna, pustinjska ma\xc4\x8dka mo\xc5\xbee pre\xc5\xbeivjeti mnogo mjeseci na vodi koja se nalazi u hrani.\n_START_SECTION_\nEkologija i pona\xc5\xa1anje\n_START_PARAGRAPH_\nSamotna je \xc5\xbeivotinja izvan sezone parenja. Stanuje u jazbinama, naj\xc4\x8de\xc5\xa1\xc4\x87e onima koje su napustili lisica ili dikobraz, ili pove\xc4\x87ava iskopine gerbila, te drugih glodavaca. Dovr\xc5\xa1ena jazbina op\xc4\x87enito je ravna, s jednim ulazom, te je duga oko 3 metra._NEWLINE_S ostalim pripadnicima vrste okuplja se samo tijekom sezone parenja, pa je njihov broj te\xc5\xa1ko procijeniti. Glasa se sli\xc4\x8dno kao doma\xc4\x87a ma\xc4\x8dka, ali tako\xc4\x91er mo\xc5\xbee proizvoditi glasne, piskutave zvukove, posebno tra\xc5\xbee\xc4\x87i partnera za parenje. Iz jazbine izlazi nakon sumraka, kada lovi glodavce, gu\xc5\xa1tere, ptice i kukce, iako joj se prehrana \xc4\x8desto mo\xc5\xbee sastojati isklju\xc4\x8divo od glodavaca.\n_START_SECTION_\n\xc5\xbdivotni ciklus\n_START_PARAGRAPH_\nEstrus traje 5-6 dana, te je obilje\xc5\xbeen bu\xc4\x8dnim glasanjem i mirisnim porukama. Pustinjska ma\xc4\x8dka u prosjeku okoti tri ma\xc4\x8di\xc4\x87a nakon 59-66 dana, naj\xc4\x8de\xc5\xa1\xc4\x87e u travnju ili svibnju. Tjelesna masa ma\xc4\x8di\xc4\x87a pri ro\xc4\x91enju je 39-80 grama, te imaju blijedo-\xc5\xbeuto ili crvenkasto krzno. Rastu relativno brzo; s pet mjeseci \xc5\xbeivota dosegnu tri \xc4\x8detvrtine kona\xc4\x8dne veli\xc4\x8dine. Nakon manje od godinu dana postaju samostalni, te ubrzo postaju spolno zreli.'